บาทเปิด 32.91/93 บาทต่อดอลลาร์ แข็งค่า
เงินบาทเปิดตลาด 32.91/93 บาทต่อดอลลาร์ แข็งค่า ตลาดคาดกนง.วันนี้คงดอกเบี้ยแต่จับตาการส่งสัญญาณปรับดอกเบี้ย
14 พ.ย. 2561

เงินบาทเปิดตลาด 32.91/93 บาทต่อดอลลาร์ แข็งค่า ตลาดคาดกนง.วันนี้คงดอกเบี้ยแต่จับตาการส่งสัญญาณปรับดอกเบี้ย
นักบริหารเงินจากธนาคารกรุงเทพ เปิดเผยว่า เงินบาทเปิดตลาดเช้านี้อยู่ที่ระดับ 32.91/93 บาท/ดอลลาร์ แข็งค่าขึ้นจากเย็นวานนี้ที่ปิดตลาดที่ระดับ 33.04 บาท/ดอลลาร์
เช้านี้เงินบาทแข็งค่าขึ้นจากเมื่อวาน เป็นผลจากเงินยูโรและเงินปอนด์ปรับตัวแข็งค่าขึ้นเมื่อเทียบกับดอลลาร์ เนื่องจากการเจรจา Brexit ระหว่างอังกฤษและสหภาพยุโรปเริ่มมีความคืบหน้า ในขณะที่ปัจจัยในประเทศวันนี้ต้องจับตาการประชุมคณะกรรมการนโยบายการเงิน (กนง.) โดยเน้นไปที่มติ กนง.ว่าจะมีเสียงแตกเพิ่มขึ้นหรือไม่ในการให้ปรับขึ้นดอกเบี้ย
"วันนี้ต้องดูผลประชุม กนง.ซึ่งตลาดยังคาดว่าคงดอกเบี้ย แต่ต้องดูว่าคณะกรรมการจะเสียงแตกเพิ่มขึ้นหรือไม่ จากเดิมที่มีกรรมการ 2 คนให้ขึ้นดอกเบี้ย คงต้องดูว่ารอบนี้จะเพิ่มเป็น 3 คนหรือไม่ ถ้าเสียงแตกเพิ่มขึ้นเงินบาทก็มีโอกาสแข็งค่าต่อ" นักบริหารเงินระบุ
นักบริหารเงิน คาดว่า วันนี้เงินบาทจะเคลื่อนไหวในกรอบ 32.75-33.05 บาท/ดอลลาร์